หุ้นสหรัฐ-น้ำมันปิดบวกเล็กน้อย
หุ้นดาวโจนส์ปิดบวกเพียง 3.53 จุด เหตุกังวลผลประกอบการ น้ำมันเพิ่ม 0.23 ดอลล่าร์
27 ต.ค. 2555

หุ้นดาวโจนส์ปิดบวกเพียง 3.53 จุด เหตุกังวลผลประกอบการ น้ำมันเพิ่ม 0.23 ดอลล่าร์ 
ดัชนีดาวโจนส์ตลาดหุ้นนิวยอร์กปิดขยับขึ้นเพียงเล็กน้อยเมื่อคืนนี้ (26 ต.ค.)  เนื่องจากนักลงทุนผิดหวังกับผลประกอบการจากบริษัทแอปเปิลและอเมซอน แม้ว่าข้อมูลการขยายตัวทางเศรษฐกิจออกมาแข็งแกร่งเกินคาด
ดัชนีเฉลี่ยอุตสาหกรรมดาวโจนส์ขยับขึ้น 3.53 จุด หรือ 0.03% ปิดที่ 13,107.21 จุด ดัชนี เอสแอนด์พี 500 ขยับลง 1.03 จุด หรือ 0.07% ปิดที่ 1,411.94 จุด และดัชนี แนสแดค บวก 1.83 จุด หรือ 0.06% ปิดที่ 2,987.95 จุด
ตลอดสัปดาห์นี้ ดัชนีเฉลี่ยอุตสาหกรรมดาวโจนส์ร่วงลง 1.77% ดัชนี เอสแอนด์พี 500 ปรับตัวลง 1.48% และ ดัชนี แนสแดค อ่อนแรงลง 0.59%
ดัชนีสำคัญที่ตลาดหุ้นนิวยอร์กปรับตัวผันผวนในแดนลบตลอดทั้งวัน โดยในช่วงแรกราคาหุ้นได้รับแรงหนุนหลังจากกระทรวงพาณิชย์เปิดเผยว่าเศรษฐกิจสหรัฐขยายตัว 2.0% ต่อปีในช่วงไตรมาส 3 ซึ่งมากกว่าอัตราขยายตัวที่ระดับ 1.3% ในไตรมาสก่อนหน้า และสูงกว่าที่ตลาดคาดการณ์ไว้ที่ 1.8% เนื่องจากผู้บริโภคเพิ่มการจับจ่ายใช้สอย ประกอบกับการใช้จ่ายของรัฐบาลกลางที่เพิ่มสูงขึ้นและตลาดที่อยู่อาศัยที่ฟื้นตัวขึ้น ได้ช่วยชดเชยการลงทุนภาคเอกชนที่อ่อนแอลง
ด้านราคาน้ำมันดิบตลาดไนเม็กซ์ ส่งมอบเดือนธ.ค. เพิ่มขึ้น 23 เซนต์ไปปิดที่ระดับ 86.28 ดอลลาร์สหรัฐต่อบาร์เรล ขานรับข้อมูลผลิตภัณฑ์มวลรวมภายในประเทศ (จีดีพี) สหรัฐที่แข็งแกร่งเกินคาดในไตรมาส 3 ปี 2555
ส่วนสัญญาน้ำมันดิบเบรนท์ (BRENT) ส่งมอบเดือนธ.ค.ที่ตลาดลอนดอน ปิดดีดขึ้น 1.06 ดอลลาร์ หรือ 0.98% ที่ 109.55 ดอลลาร์/บาร์เรล